CELEX: 32020R0763
Language: hr
Date: 2020-06-09 00:00:00
Title: Uredba Komisije (EU) 2020/763 оd 9. lipnja 2020. o izmjeni Priloga Uredbi (EU) br. 231/2012 o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća u pogledu specifikacija za trikalcijev fosfat (E 341 (iii.)) (Tekst značajan za EGP)

10.6.2020   
               
               
                  HR
               
               
                  Službeni list Europske unije
               
               
                  L 182/8
               
            
         UREDBA KOMISIJE (EU) 2020/763
         оd 9. lipnja 2020.
         o izmjeni Priloga Uredbi (EU) br. 231/2012 o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća u pogledu specifikacija za trikalcijev fosfat (E 341 (iii.))
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima, (1) a posebno njezin članak 14.,
         uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,
         budući da:
         
                     (1)
                  
                  
                     Uredbom Komisije (EU) br. 231/2012 (3) utvrđene su specifikacije za prehrambene aditive navedene u prilozima II. i III. Uredbi (EZ) br. 1333/2008.
                  
               
                     (2)
                  
                  
                     Te se specifikacije mogu ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na poticaj Komisije ili nakon podnošenja zahtjeva.
                  
               
                     (3)
                  
                  
                     Dana 28. rujna 2018. podnesen je zahtjev za izmjenu specifikacija za prehrambeni aditiv trikalcijev fosfat (E 341 (iii.)) Zahtjev je stavljen na raspolaganje državama članicama u skladu s člankom 4. Uredbe (EZ) br. 1331/2008.
                  
               
                     (4)
                  
                  
                     Postojećim specifikacijama Unije utvrđeno je da se trikalcijev fosfat (E 341 (iii.)) dobiva neutralizacijom fosforne kiseline kalcijevim hidroksidom. Podnositelj zahtjeva traži da se neutralizacija kalcijevim karbonatom navede kao alternativa.
                  
               
                     (5)
                  
                  
                     On tvrdi da se kalcijev hidroksid proizvodi kalcinacijom kalcijeva karbonata, što bi se moglo izbjeći ako se kalcijev karbonat izravno upotrijebi kao polazni materijal. Podnositelj zahtjeva tvrdi da je glavna prednost izravne upotrebe kalcijeva karbonata smanjenje energije potrebne za proizvodnju, čime se postiže održiviji proizvodni proces. On smatra da oba proizvodna postupka dovode do istog konačnog proizvoda, trikalcijevog fosfata (E 341 (iii.)), koji ne sadržava druge nečistoće osim onih navedenih u Uredbi (EU) br. 231/2012.
                  
               
                     (6)
                  
                  
                     O zahtjevu je raspravljala radna skupina vladinih stručnjaka za aditive. Uzimajući u obzir informacije koje je dostavio podnositelj zahtjeva i povratne informacije primljene od radne skupine, Komisija je zaključila da nije vjerojatno da će predložena izmjena specifikacija za trikalcijev fosfat (E 341 (iii.)) utjecati na zdravlje ljudi.
                  
               
                     (7)
                  
                  
                     Budući da se upotreba kalcijeva karbonata kao alternative kalcijevom hidroksidu u proizvodnom postupku trikalcijeva fosfata (E 341 (iii.)) smatra ažuriranjem Unijina popisa za koje nije vjerojatno da će imati utjecaj na zdravlje ljudi, nije potrebno tražiti mišljenje Europske agencije za sigurnost hrane u skladu s člankom 3. stavkom 2. Uredbe (EZ) br. 1331/2008, a specifikacije je potrebno izmijeniti.
                  
               
                     (8)
                  
                  
                     Prilog Uredbi (EU) br. 231/2012 trebalo bi stoga na odgovarajući način izmijeniti.
                  
               
                     (9)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog Uredbi (EU) br. 231/2012 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. lipnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 31.12.2008., str. 16.
         
         
            (2)  SL L 354, 31.12.2008., str. 1.
         
         
            (3)  Uredba Komisije (EU) br. 231/2012 od 9. ožujka 2012. o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća (SL L 83, 22.3.2012., str. 1.).
      
      
         
            PRILOG
            U Prilogu Uredbi (EU) br. 231/2012 u unosu za „E 341 (iii.) trikalcijev fosfat” definicija se zamjenjuje sljedećom:
            
               
                           „Definicija
                           
                        
                        
                           Trikalcijev fosfat sastoji se od promjenjive smjese kalcijevih fosfata koji se dobivaju neutralizacijom fosforne kiseline kalcijevim hidroksidom ili kalcijevim karbonatom. Njihov je približni sastav 10CaΟ·3P2O5·Η2O.”